**ՀԻՄՆԱՎՈՐՈՒՄ**

ԱԲՈՎՅԱՆ ՀԱՄԱՅՆՔՈՒՄ «ՍՈՑԻԱԼԱԿԱՆ ՆԵՐԴՐՈՒՄՆԵՐԻ ԵՎ ՏԵՂԱԿԱՆ ԶԱՐԳԱՑՄԱՆ» ԾՐԱԳՐԻ ԲԱՂԱԴՐԻՉ 2-ԻՆ ՄԱՍՆԱԿՑԵԼՈՒ ՄԱՍԻՆ ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ԸՆԴՈՒՆՄԱՆ

**Համաձայն «Տեղական ինքնակառավարման մասին» օրենքի 13-րդ հոդվածի 10-րդ մասի և 18-րդ հոդվածի 1-ին մասի 25-րդ կետի, հիմք ընդունելով Հայաստանի տարածքային զարգացման հիմնադրամի կողմից իրականացվող «Սոցիալական ներդրումների և տեղական զարգացման» ծրագիրը (ասյուհետ՝ Ծրագիր), անհրաժեշտ է ավագանու համաձայնությունը Ծրագրի Բաղադրիչ 2-ին մասնակցելու համար Հայաստանի տարածքային զարգացման հիմնադրամին առաջարկ ներկայացնելու վերաբերյալ։
Ծրագրի նպատակն է համայնքային ենթակառուցվածքների և մատուցվող ծառայությունների բարելավումն՝ ի նպաստ համայնքի սոցիալ-տնտեսական զարգացման։
Ծրագրին մասնակցելու համար նախաձեռնող խումբ ձևավորելու նպատակով համայնքապետարանի պաշտոնական կայքում 02.02.2022թ. տեղադրվել է հայտարարություն՝ խմբի կազմին անդամակցելու վերաբերյալ։ Նախաձեռնող խմբի կազմը ձևավորվել է համայնքապետարանի աշխատակիցներից և խմբին անդամակցելու համար համայնքապետարան դիմած բնակիչներից։ Ծրագրի իրականացման ընթացքում նախաձեռնող խումբը հանդես է գալու համայնքի անունից։
16.02.2022 թ. համայնքապետարանում տեղի է ունեցել գաղափարների ընտրության ժողով, որին մասնակցել են համայնքապետարանի աշխատակիցները, բնակավայրերի վարչական ղեկավարները, ավագանու անդամներ և բնակիչներ։
Ժողովի ընթացքում քննարկվել են բնակիչների շրջանում նախապես կատարված հարցումների հիման վրա ձևավորված մի շարք գաղափարներ, որի արդյունքում առաջնային են համարվել ոռոգման ցանցի կառուցման ու ձնմաքրման, ձնահեռացման աշխատանքների բարելավման համար անհրաժեշտ ավտոտրանսպորտային միջոցների և կոյուղու մաքրման համար նախատեսված տեխնիկայի ձեռքբերման հարցերը։
Ծրագրի հետ կապված հաջորդ՝ ենթածրագրի ընտրության ժողովը, կայացավ 02.03.2022 թ., որին կրկին ներկա էին համայնքապետարանի աշխատակիցները, բնակավայրերի վարչական ղեկավարները, ավագանու անդամներ և բնակիչներ։
 Երկար քննարկումների և քվեարկության արդյունքում վերոնշյալ երկու ենթածրագրերից համայնքի համար առաջնային համարվեց**«Աբովյան համայնքի կոմունալ տնտեսության համար ավտոտրանսպորտային միջոցների համալրումը»։
Ծրագրի իրականացման դեպքում համայնքի ներդրումը կկազմի ծրագրի ընդհանուր արժեքի 5%-ը։
 Աբովյան համայնքի ավագանու որոշման ընդունման առնչությամբ այլ իրավական ակտերի ընդունման անհրաժեշտություն չի առաջանում, ինչպես նաև Աբովյան համայնքի բյուջեի եկամուտներում և ծախսերում փոփոխություններ չեն առաջանում։

**ՀԱՄԱՅՆՔԻ ՂԵԿԱՎԱՐ ԷԴՈՒԱՐԴ ԲԱԲԱՅԱՆ**